สมาคมประกันชีวิตขอเก็บสถิติค่ารักษา
นายกสมาคมประกันชีวิตไทยเริ่มเก็บสถิติค่ารักษาก่อนทบทวนเบี้ยสุขภาพ
1 ก.พ. 2556

นายกสมาคมประกันชีวิตไทยเริ่มเก็บสถิติค่ารักษาก่อนทบทวนเบี้ยสุขภาพ
นายสาระ ล่ำซำ นายกสมาคมประกันชีวิตไทย กล่าวว่า บริษัทประกันชีวิตไม่สามารถที่จะปรับราคาเบี้ยประกันสุขภาพเพิ่มขึ้นทันที หลังจากที่มีการประกาศปรับราคากลางค่ารักษาพยาบาล
เนื่องจากธุรกิจประกันชีวิตจะตัดสินใจเปลี่ยนแปลงเมื่อมีสถิติที่เพียงพอ รวมถึงเรื่องอื่นๆ ด้วยเช่นกัน ก็ไม่สามารถที่จะปรับเปลี่ยนได้ทันทีเช่นกัน
ขณะนี้สิ่งที่บริษัทประกันชีวิตจะทำ คือ การเริ่มเก็บสถิติผลกระทบที่เกิดจากปัจจัยดังกล่าว ซึ่งจะต้องใช้เวลาไม่น้อยกว่า 1 ปี เพื่อให้ได้ตัวเลขที่แน่นอนในการนำมาศึกษาและตัดสินใจต่อไป
“ตอนนี้เร็วเกินไปที่จะบอกว่าจะขึ้นราคาเบี้ยสุขภาพ เพราะเราต้องใช้เวลาเก็บสถิติ ฉะนั้นช่วงนี้ยังไม่มีการปรับราคาเพราะเหตุผลนี้” นายสาระ กล่าว
นายสาระ กล่าวว่า กรณีค่าเงินบาทแข็งค่าก็ไม่ได้กระทบทันทีต่อการลงทุนในต่างประเทศของธุรกิจประกันชีวิตเช่นกัน เพราะมีการป้องกันความเสี่ยงตั้งแต่เริ่มทำการลงทุนและมีการป้องกันความเสี่ยงในระยะยาว ซึ่งเหตุการณ์ที่เกิดขึ้นทั้งราคากลางที่ปรับสูงขึ้น และค่าเงินบาทแข็ง ไม่กระทบธุรกิจประกันชีวิตไทยในขณะนี้